Samo su ruže znale / Samoćo, ljubavi moja
Samo su ruže znale je singl ploča sarajevske pop rock grupe Indexi. Objavila ga je izdavačka kuća Diskoton 1974. godine. Muziku, tekst i aranžman za naslovnu pjesmu "Samo ruže su znale" napisao je basist Indexa Fadil Redžić. Muziku i aranžman za pjesmu na B strani singla "Samoćo, ljubavi moja" napisao je gitarist Indexa Slobodan "Bodo" Kovačević, a stihove Ranko Boban. Sa ovim muzičkim izdanjem grupa Indexi nastavila je uspješan niz muzičkih hitova u pop stilu započetih sa singlom "Predaj se, srce" iz aprila 1973. godine. Pjesma "Samo su ruže znale" ima sličnu muzičku strukturu kao i pjesma "Predaj se srce", a započinje sa upečatljivom melodijom na električnim orguljama Vlade Pravdića uz lagahnu pratnju akustične gitare za kojom slijedi melodija koju je odsvirao Slobodan Kovačević uz upotrebu tehnike sviranja "slide gitare". Tu je i refren u pjesmi urađen u komercijalnijem pop stilu pogodnom za radijska i TV emitovanja široj publici. Pjesma pod naslovom "Samoćo, ljubavi moja" na B strani singl ploče izvedena je 1974. godine na Festivalu Opatija, a naslovna pjesma na singlu izvedena je iste godine na festivalu Vaš šlager sezone. Fotografiju i dizajn za omot singl ploče Indexa "Samo su ruže znale" uradio je Dragan S. Stefanović.